Verhoudings | Lekkervurigeaffêre
Augustus 7, 2018 / lekkervurig	/ 13 Kommentaar
Ek raak sommer opgewonde as ek op nuwe wyshede of stories afkom. Hierdie verhaal kry ek flussies op Vuisboek – het dit nog nooit teëgekom nie. Dis ‘n storie oor ‘n minder gunsteling ondier en ‘n saag. Dit lui so:
‘n Slang seil op soek na kos ‘n skrynwerker se werkkamer binne. Die skrynwerker was maar aan die onnet kant, en het etlike stukke toerusting op die vloer laat lê.Onder andere, ‘n saag.
Die slang seil die vertrek rond op soek na iets om sy honger te stil. Hy seil oor die saag, en die se tande sny die slang raak.
Slang is dadelik aggressief en vlieg soos blits om om sy aanvaller te byt. Die ystersaag is harder as wat die slang besef, en sy mond begin bloei. Natuurlik is die slang sissend en briesend kwaad verby. Dis hoe woedende slange mos reageer. Hy het weer en weer gebyt. Die saag was naderhand bloedbesmeer.
Sterwend aan sy eie wonde, maar steeds by rede verby woedend, draai die slang hom om die saag en begin om die lewe uit sy vermeende aanvaller te probeer druk. Met tragiese gevolge. Die slang beswyk aan selftoegediende wonde.
Dis baie keer ook so met mensekinders in oomblikke van woede. Wanneer ons in siedende woede reageer, maak ons net onsself seer.
Die beste is om soms situasies liefs te ignoreer, om mense en hulle optrede te ignoreer. Om nie gewip op alles te reageer nie, maar om intern in beheer en kalm te bly. Die situasie goed deur te kyk en te deurdink.
Dan het jy kans om die regte opsie te kies. Weg te stap, nie ander of jouself te verwond nie.
Hoe sê die wyse Salomo in Spreuke 15:1
Bron: Breathe it in
Augustus 4, 2018 / lekkervurig	/ 11 Kommentaar
My liefste Rots
Ons is vandag 34 jaar saam. Altyd as beste maat, enigste liefde en ewemens en God se kinders. Soos Leo Marks sy liefde in woorde string, sou ek bitter graag wou. Maar digterlik is ek nie. So ek ryg maar so my woorde uit my hart:
Ek is lief vir jou, ons kind en ons lewe saam.
Dankbaar vir ons gedeelde geloof, ons beginsels.
Jy wat alles van my weet, en die kennis ten spyt vir my lief bly.
Weet dat my hart joune is.
Jou rasieleier vir tyd en ewigheid.
Julie 7, 2018 / lekkervurig	/ 19 Kommentaar
Is my streep nou dun maar diep of is my streep dik en vlak? Ek reken ons almal is maar gestreep op ‘n manier. Dit maak dat ons onthou om ons nie aan te matig nie! Een streep wat ek nie van hou nie is die een van vooroordeel, van engte en klein denke. Dan gaan ek maar liefs vir kommin. Sela.
Vanmore, toegewikkel in ons sjokolademoussedeken, luister ons Brekfis met Derrich op RSG. “Luister saam na “Tema van jou lied,” nooi hy. Dis Valiant Swart en Jack Parow.
Ons luister. Ons streep vir Afrikaans en menswees loop dik en diep deur die woorde.
Tema van jou lied
Kom sterre verskiet
Begin weer jou lewe geniet
Maak geluk weer die tema van jou lied
kom met my,
kom plaas toe,
kom le rond,
kom hou vas my hand
kom tasse gepak
kom ouers verras
kom geraamtes in die kas
kom net vinnig,
kom een stuk,
(Skrywers: Zander Tyler, Pierre Andre Nolte, Fred den Hartog, Justin de Nobrega)
Ek is dadelik op die tablet en ek google die musiekvideo raak. Dis fantasties! Die video van die twee kunstenaars se optrede is in 2014 opgeneem in die Malmesbury-omgewing, en die res vertel die verhaal van ongewone Weskaapse mense, wat hulle lewenstema uit dans, speel, spring en leef! Albino’s met mieliepitglimlagte, ‘n seun manalleen in ‘n balletklas, ‘n verlamde valskermspringer, die hulpeloses, haweloses, ‘n vroulike Elvis-nabootser – aan die leef!
Om terug te keer na die streep argument. Ek wil sê maak nie saak of hy dun is nie, hy is daar, maak nie saak of hy breed is nie, hy is daar, maak nie saak of die vlak of diep is nie, ons streep maak deel van ons uniekhied. Ek is so bly liefde vir woorde, liefde vir alleman se storie maak dat my streep inpas by ‘n ander se vlak, diep, smal of breed. Dit maak my ore oop en my oë se uitkyk wyd.
O ja! Onthou: Tussen jou geboortedatum en jou sterfdatum is ook ‘n streep. Dit dui op jou lewe. Ek reken hy moet dik en diep geleef word, want dis jou storie.
Groete van ‘n gesonder lekkervurige ekke, so flikkerig soos ‘n vuurvliegie, maar gesonder.
Mei 16, 2018 Mei 16, 2018 / lekkervurig	/ 12 Kommentaar
Maart 20, 2018 / lekkervurig	/ 7 Kommentaar
Maart 16, 2018 Maart 16, 2018 / lekkervurig	/ 4 Kommentaar
Vir alle jong vroue en mans wat vir hulle huweliksnag wag. Julle is yl gesaai. Ja, vir jou wat na jouself kyk en weet jou waarde is onskatbaar. Ek skryf die sprokie vir ieder en elk van julle. Jy is bestem om ‘n koningin of koning van ‘n wonderlike mens se hart te wees.
Die sprokie lui so:
Eendag was daar ‘n dogtertjie. Sy was haar pappa se oogappel en haar mamma se hele hart. Sy was oulik en geliefd oral – by haar pappa en mamma se familie, by die skool, oral. Altyd oopmond laggend en slim ook.
Toe gebeur grootword.
Sy was te nuuskierig vir die juffrou in die gradeklas, en Mamma en die skoolhoof het amper vuisgeslaan omdat hy haar kind op Ritalin wou sit en hy is nie eers ‘n dokter nie.
Haar nuwe skoolhoof en sy span se rasielei laat die dogtertjie blom – sy het tot ‘n leier geword.
Tot almal se verbasing, het die dogtertjie sonder invloed gekies om na die Ingelse hoërskool toe te gaan. Haar ouers was trots op haar, en hulle het ook geweet sy sal ‘n sukses maak, want sy is met jy-het-net-een-kans-gebruik-dit grootgemaak.
Sy neem vroeg in haar lewe ‘n besluit om vir haar trouman te wag – nie op soek na gewildheid omdat sy gewillig is om iets wat net eenkeer weg te gee is, sommer so weg te gee nie.
Sy het al seergekry, uitgevind haar pad is nie maklik nie. Vertel haar Mamma so ewe:”Ek kon seker al lekker gevry het, maar weet Ma, as ek dan nou met die man klaar is, dan moet ek hom huistoe vat, want hy bly by sy Mamma en kan nie eens motor bestuur nie!”
Sy is onafhanklik, het haar eie besigheid en sy loop op die maat van haar eie drom.
Laat mens dink dat haar waardes te hoog is. Of is dit?
Hier is wat ek weet:
Daar is iewers ‘n man wat na ‘n koningin van sy hart soek. Sy sit geduldig en wag.
Roer jou litte. Jy hoef nie ‘n witperd of miljoene te hê nie.
Sy wil jou hele hart hê en in ruil kry jy haar alles!
Sy het julle verhouding reeds voor God se voete neergesit.
‘n Sprokie wat wag dat jy opdaag.
Bogger die brug
Januarie 23, 2018 Januarie 24, 2018 / lekkervurig	/ 16 Kommentaar
“Bou ‘n brug. Kom daar oor.”
Van die kakste raad wat ek al gekry het. Ek stem volmondig saam met Brené Brown. Ons is wat ons oorkom en ervaar. Daai ewige verwerk van die of daai slegte ervaring, en dan die vergeet daarvan, maak mens net meer broos en breekbaar. Nee man, al ons ervaringe – goed of sleg is deel van ons mondering. Dis die nerfaf dele op die knieg en geskifte kraag wat wys ons het gewaag om te lewe.
Ek hanteer enigeiets wat soos verwerping lyk of voel baie sleg. As Rots afkeurend begin moet en moenie, dan fok my brein links. Ek verloor my dun lagie opgevoede vernis soos blits. Kry so skaam oor die foutlyn.
Nou hy wat my Rots is is so rukkie gelede gesteel deur ‘n pyn in die nek. Die aanhoudende seer het hom van sy persoonlikheid – wat nogal sag van geaardheid is – beroof. In sy plek is ‘n bytende, redelose, vies ou. Ek weet nou hoe mense na 33 jaar hulle paai vat en waai. Die man wat ek liefhet is weg, en die nuwe ou en ek byt en blaf en knor. Tot die honde gee pad. Ons hantering van sy herstelproses is om die minste te sê ‘n fiasko, ‘n weghol bogger-op. Daar is min medisyne wat help. Eetlepels geduld is nêrens te kry nie. Die apteker skud net sy kop. Dis nie in pille te kry nie.
Dis toe die bou ‘n brug raad weer oor my pad kom. Pffft.
Dank genade ek lees wonderlike goed raak. Onder andere dat al die mooiste tapiserieë maar oes lyk as jy hulle omdraai. Die afwerk en knope die is vernuftig aan die keersy weggebêre. Ook is die treffendste weefsels, die met swart omlyning en skaduwee. As jy naby staan – sien jy die swart en gebrokenheid so maklik raak. Staan bietjie terug – dan sien jy hoe vol kleur en aksent jou prent goddelik geweef is.
Huidiglik is daar ‘n groot stuk skadu in my prentjie. Dis nie lekker nie, maar ek weet: weldra kom daar vrolike helder kleure aan die beurt. Sonskyn en skadu – dis die lewe. Ek gaan soos die laksman se prooi, my mooiste lied bly sing, al is dit eina. Liewer soos die sonneblom my kop na die son draai en soos die Eet, Bid en Liefhê vrou, die uitnodiging aanvaar om uit die skadu te stap, na die vol sonskyn. As ek nie so maak nie, wen die skadu, en dis heeltemal ononderhandelbaar. Skadu en seer en skaafsels, die maak die sonskyn en goeie in my lewe net beter.
Ek gaan nie ‘n brug bou nie – ek gaan inspring en swem. Kom wat wil. En een van die dae is my eie manlief terug. Die stywenekgeit net ‘n proses wat ook sal verby.
Desember 15, 2017 Desember 15, 2017 / lekkervurig	/ 22 Kommentaar